als_Latn dik_Latn sag_Latn
Zëvendëskryeministri dhe ministri i Jashtëm i Kosovës, Hashim Thaçi, të premten ka konfirmuar se institucionet vendëse nuk kanë rrugëdalje tjetër pos që ta formojnë vetë Gjykatën Speciale, ndërkohë që ka përsëritur qëndrimin se me krijimin e rrethanave të duhura legale Kosova do ta padisë Serbinë për gjenocid, shkruan sot Koha Ditore.
Mirëpo përfaqësues të partive opozitare edhe një herë kanë theksuar se nuk do ta japin votën e tyre në Kuvend për Specialen, pasi që, sipas tyre, udhëheqësit e PDK-së dhe LDK-së argumentin e vetëm para ndërkombëtarëve në prag të lidhjes së koalicionit e kanë pasur se i kanë dy të tretat e votave të duhura për krijimin e Gjykatës Speciale.
Lideri i AAK-së, Ramush Haradinaj, ka theksuar se deputetët e subjektit të tij nuk do të votojnë pro ngase konsiderojnë se kjo temë nuk është e rëndësishme për vëmendjen e qytetarëve, të cilët kanë kërkuar ndryshim dhe kjo i është mohuar nga koalicioni PDK-LDK në këmbim të themelimit të Gjykatës Speciale.
Në anën tjetër, zv.kryeministri Thaçi ka vlerësuar se i gjithë spektri politik kosovar i përfaqësuar në institucione duhet të jetë i kujdesshëm sa i përket themelimit të Gjykatës Speciale, ngase, sipas tij, çështja mund të përfundojë në Këshillin e Sigurimit të OKB-së.
als_Latn als_Latn als_Latn als_Latn